ກອງປະຊຸມພິເສດລັດຖະມົນຕີການຕ່າງປະເທດ ອາຊຽນ-ຈີນທີ່ ໄດ້ຈັດຂຶ້ນຢູ່ແຂວງ ຢຸນໜານ-ຈີນ ເມື່ອວັນທີ 14 ມິຖຸນາ 2016 ເລີ່ມຈາກຄວາມຮຽກຮ້ອງຕ້ອງການຂອງ ອາຊຽນ ທີ່ຢາກ ປືກສາຫາລືກັບ ຈີນ ກ່ຽວກັບສະພາບການຢູ່ທະເລຕາເວັນອອກ ໃນໄລຍະຜ່ານມາ.
ໃນກອງປະຊຸມ, ສອງຝ່າຍໄດ້ປືກສາຫາລືແລກປ່ຽນຄຳຄິດຄຳເຫັນນໍາກັນຢ່າງຈິງໃຈກ່ຽວກັບສະພາບການ ແລະ ວິທີການຕ່າງໆເພື່ອແກ້ໄຂ. ບັນດາປະເທດອາຊຽນ ໄດ້ສະແດງຄວາມວິຕົກກັງວົນກ່ຽວກັບ ບັນດາການຜັນແປທີ່ສັບສົນຢູ່ທະເລຕາເວັນອອກໃນໄລຍະຜ່ານມາ, ເຮັດໃຫ້ຄວາມເຄັ່ງຕຶງເພີ່ມທະວີຂຶ້ນ, ທຳລາຍຄວາມໄວ້ເນື້ອເຊື່ອໃຈ, ຖ້າຫາກບໍ່ມີວິທີການແກ້ໄຂທີ່ເໝາະສົມ ອາດຈະມີຂໍ້ພິພາດເກີດຂຶ້ນ, ສົ່ງຜົນກະທົບຕໍ່ສັນຕິພາບ, ສະຖຽນລະພາບ ແລະ ຄວາມສະຫງົບ ໃນພາກພື້ນ.
ສິ້ນສຸດກອງປະຊຸມ, ເຖິງວ່າສອງຝ່າຍບໍ່ສາມາດອອກຖະແຫຼງການ ຮ່ວມໄດ້ ຕາມຄວາມຄາດຫວັງກໍ່ຕາມ, ແຕ່ບັນດາທ່ານລັດຖະມົນຕີ ການຕ່າງປະເທດ ອາຊຽນທີ່ໄດ້ອອກຖະແຫຼງການທາງໜັງສືພິມ ດ້ວຍຖ້ອຍທໍານອງທີ່ຊື່ຕົງ, ເຕັມໄປດ້ວຍຄວາມຮັບຜິດຊອບນັ້ນ, ສ່ວນໃດໜ່ຶງມັນໄດ້ສະແດງໃຫ້ເຫັນກ່ຽວກັບບັນດາບັນຫາສຳຄັນທີ່ສອງຝ່າຍໄດ້ນໍາມາຫາລືນໍາກັນໃນກອງປະຊຸມຄັ້ງນີ້, ກໍ່ຄືຄວາມສົນໃຈເປັນພິເສດຂອງອາຊຽນ ກ່ຽວກັບສະຖານະການຢູ່ທະເລຕາເວັນອອກ ໃນປະຈຸບັນ.
ໃນຕອນທຳອິດຂອງຖະແຫຼງການ, ບັນດາທ່ານລັດຖະມົນຕີ ອາຊຽນ ຍົກໃຫ້ເຫັນຢ່າງຈິງໃຈວ່າ: “ພວກຂ້າພະເຈົ້າປາດຖະໜາຢາກສົມທົບ ກັບຈີນ ນໍາເອົາ ການຮ່ວມມືລະຫວ່າງສອງຝ່າຍຂຶ້ນສູ່ລະດັບສູງໃໝ່. ເຖິງຢ່າງໃດກໍ່ຕາມ, ພວກຂ້າພະເຈົ້າກໍ່ບໍ່ອາດສາມາດມອງຂ້າມໄດ້ສິ່ງຕ່າງໆທີ່ກຳລັງເກີດຂຶ້ນຢູ່ທະເລຕາເວັນອອກເພາະນີ້ເປັນບັນຫາສຳຄັນໃນການພົວພັນລະຫວ່າງ ອາຊຽນ ແລະ ຈີນ ແລະ ນີ້ກໍ່ແມ່ນຈຸດປະສົງຕົ້ນຕໍຂອງການຈັດຕັ້ງກອງປະຊຸມຄັ້ງນີ້”.
ຕຳຫຼວດທາງທະເລ ຫວຽດນາມ ແລະ ຕຳຫຼວດທາງທະເລ ຈີນ ສົມທົບກັນໃນການຮ່ວມລາດຕະເວັນ,
ເນື້ອໃນຂອງຖະແຫຼງການກໍ່ເວົ້າຢ່າງຈະແຈ້ງວ່າ: “ພວກຂ້າພະເຈົ້າ ໄດ້ມີການປືກສາຫາລືຢ່າງກົງໄປກົງມາກັບທ່ານລັດຖະມົນຕີ ການຕ່າງປະເທດ ຈີນ ຫວາງອີ ຕໍ່ການຜັນແປທີ່ສັບສົນ ຢູ່ທະເລຕາເວັນອອກໃນໄລຍະຜ່ານມາ. ພວກຂ້າພະເຈົ້າສະແດງ ຄວາມວິຕົກກັງວົນຢ່າງເລິກເຊິ່ງຕໍ່ບັນດາການຜັນແປທີ່ສັບສົນໃນມໍ່ໆມານີ້, ມັນໄດ້ທຳລາຍຄວາມໄວ້ເນື້ອເຊື່ອໃຈ, ຄວາມເຄັ່ງຕຶງເພີ່ມທະວີຂຶ້ນ, ສົ່ງຜົນກະທົບຕໍ່ສັນຕິພາບ, ສະຖຽນລະພາບ ແລະ ຄວາມສະຫງົບຢູ່ທະເລຕາເວັນອອກ”.
ກວດກາອາຊີບປາ ຢູ່ອ່າວທະເລພາກເໜືອ. ພາບ: ຕວນແອງ/VNA
ຕຳຫຼວດທາງທະເລ ຫວຽດນາມ ແລະ ຕຳຫຼວດທາງທະເລ ຈີນ ກຳລັງກວດກາໃບອະນຸຍາດໃຫ້ຫາປາຂອງຊາວປະມົງ ຈີນ
ໃນການຮ່ວມລາດຕະເວັນ, ກວດກາອາຊີບປາ ຢູ່ອ່າວທະເລພາກເໜືອ. ພາບ: ຕວນແອງ/VNA
ບັນດາທ່ານລັດຖະມົນຕີການຕ່າງປະເທດ ອາຊຽນ ໄດ້ເນັ້ນໜັກ ເຖິງຄວາມສຳຄັນຂອງການຮັກສາສັນຕິພາບ, ສະຖຽນລະພາບ, ຄວາມສະຫງົບ, ຄວາມປອດໄພ, ສິດເສລີພາບຂອງການເດີນທະເລ ແລະ ການເດີນອາກາດ, ຖືວ່ານີ້ແມ່ນຜົນປະໂຫຍດ ແລະ ຄວາມຮັບຜິດຊອບລວມຂອງບັນດາປະເທດ, ກ່ອນອື່ນໝົດແມ່ນ ອາຊຽນ ແລະ ຈີນ; ສະແດງຄວາມວິຕົກກັງວົນຕໍ່ບັນດາການຜັນແປ ທີ່ສັບສົນຢູ່ທະເລຕາເວັນອອກ, ເປັນຕົ້ນແມ່ນການກໍ່ສ້າງກິດຈະການຂະໜາດໃຫຍ່, ຫັນບັນດາເກາະທຽມຕ່າງໆ ເປັນເຂດການທະຫານ ແລະ ບັນດາການເຄື່ອນໄຫວເພື່ອຢືນຢັນສິດອໍານາດອະທິປະໄຕທີ່ບໍ່ອີງຕາມກົດໝາຍສາກົນ.
“ພວກຂ້າພະເຈົ້າເນັ້ນໜັກເຖິງຄວາມສຳຄັນຂອງການຫັນເປັນເຂດປອດທະຫານ ແລະ ຄວບຄຸມຕົນເອງໃນການຜັນຂະຫຍາຍບັນດາ ການກະທຳທີ່ຈະເຮັດໃຫ້ສະພາບການຢູ່ທະເລຕາເວັນອອກສັບສົນ ເຕີ່ມຂຶ້ນ”.
ຕໍ່ສະພາບການສັບສົນດັ່ງກ່າວ, ບັນດາທ່ານລັດຖະມົນຕີ ສະເໜີ ອາຊຽນ ແລະ ຈີນ ຄວນສະແດງຄວາມຕັດສິນໃຈທາງດ້ານການເມືອງ ແລະ ພະຍາຍາມຫຼາຍກວ່າເກົ່າເພື່ອຮັບປະກັນສັນຕິພາບ ແລະ ຄວາມສະຫງົບຢູ່ທະເລຕາເວັນອອກ, ເຄົາລົບບັນດາກົດລະບຽບ ຂອງກົດໝາຍສາກົນ, ແກ້ໄຂຂໍ້ຂັດແຍ່ງໂດຍສັນຕິວິທີ, ເໝາະສົມກັບກົດໝາຍສາກົນ, ນັບທັງສົນທິສັນຍາຂອງສະຫະ ປະຊາຊາດ ວ່າດ້ວຍກົດໝາຍທະເລ(UNCLOS) 1982, ບໍ່ນຳໃຊ້ກຳລັງອາວຸດຫລືນາບຂູ່ນໍາໃຊ້ກໍາລັງອາວຸດ, ຕ້ອງຄວບຄຸມ ຕົນເອງ,ບໍ່ມີການກະທຳໃດທີ່ເຮັດໃຫ້ສະພາບການສັບສົນເຕີ່ມຂຶ້ນ, ເປັນຕົ້ນແມ່ນບໍ່ຫັນເປັນການທະຫານ.
ບັນດາທ່ານລັດຖະມົນຕີກໍ່ສະເໝີ ອາຊຽນ ແລະ ຈີນ ຕ້ອງຍູ້ແຮງການ ຜັນຂະຫຍາຍບັນດາວິທີການເພື່ອສ້າງຄວາມເຊື່ອຖື ແລະ ການພົວພັນທາງດ້ານການທູດ, ເປັນຕົ້ນແມ່ນປະຕິບັດຖະແຫຼງການກ່ຽວກັບການປະພຶດຕໍ່ຂອງຝ່າຍຕ່າງໆຢູ່ທະເລຕາເວັນອອກ (DOC) ຢ່າງມີປະສິດທິຜົນ, ສ້າງປະມວນກົດລະບຽບການປະພຶດຕໍ່ຂອງຝ່າຍຕ່າງໆຢູ່ທະເລຕາເວັນອອກ (COC) ໂດຍໄວ.
ໃນໂອກາດນີ້, ສອງຝ່າຍກໍ່ໄດ້ສະແດງຄວາມຊົມເຊີຍຕໍ່ຜົນຂອງກອງປະຊຸມບັນດາການນຳຂັ້ນສູງ ອາຊຽນ-ຈີນ ຄັ້ງທີ 12 ກ່ຽວກັບການປະຕິບັດ DOC ທີ່ຫາກໍ່ໄຂຂຶ້ນໃນວັນທີ 9 ມິຖຸນາຢູ່ນະຄອນ ຮ້າລອງ, ແຂວງ ກວາງນິງ (ຫວຽດນາມ); ຢືນຢັນຄືນຄຳໝັ້ນໝາຍຜັນຂະຫຍາຍ DOC ຢ່າງຄົບຖ້ວນ ແລະ ມີປະສິດທິ ພາບ, ສຳເລັດການກໍ່ສ້າງ COC ໂດຍໄວ ເພື່ອເພີ່ມທະວີຄວາມເຂົ້າໃຈ, ຄວາມໄວ້ເນື້ອເຊື່ອໃຈ ແລະ ຊຸກຍູ້ການຮ່ວມມືໃນພາກປະຕິບັດຕົວຈິງ, ຄຸ້ມຄອງກໍລະນີພິພາດ ແລະ ສະກັດກັ້ນການປະທະກັນ, ປະກອບສ່ວນຮັກສາສັນຕິພາບ, ສະຖຽນລະພາບ ແລະ ຄວາມສະຫງົບຢູ່ທະເລຕາເວັນອອກ, ເປັນຕົ້ນແມ່ນເພີ່ມທະວີການແລກປ່ຽນຄຳຄິດຄຳເຫັນ ເພື່ອປະຕິບັດ DOC ຢ່າງມີປະສິດທິພາບ ແລະ ກໍ່ສ້າງ COC ໂດຍໄວ.
ໃນໂອກາດນີ້, ບັນດາທ່ານລັດຖະມົນຕີກໍ່ເປັນເອກະພາບ ຈະສຳເລັດການຮ່າງຖະແຫຼງການກ່ຽວກັບຄຳໝັ້ນໝາຍປະຕິບັດປະມວນກົດລະບຽບວ່າດ້ວຍການຫຼີກລ້ຽງກໍລະນີພິພາດໂດຍບັງເອີນຢູ່ທະເລຕາເວັນອອກ ເພື່ອສະເໜີຕໍ່ກອງປະຊຸມຂັ້ນສູງສະເຫຼີມສະຫຼອງ ອາຊຽນ-ຈີນ ຊຶ່ງຈະຈັດຂຶ້ນໃນເດືອນກັນຍາ 2016 ຢູ່ ລາວເພື່ອພິຈາລະນາ, ກໍ່ຄືຮັກສາໂທລະສັບສາຍດ່ວນລະຫວ່າງ ບັນດາການນຳກະຊວງການຕ່າງປະເທດ ເພື່ອແກ້ໄຂບັນດາ ບັນຫາທີ່ເກີດຂຶ້ນຢູ່ທະເລຕາເວັນອອກ.
ອາດສາມາດເວົ້າໄດ້ວ່າ, ການທີ່ບັນດາປະເທດ ອາຊຽນ ເປັນເອກະພາບຕໍ່ເນື້ອໃນຖະແໜງການຮ່ວມຜ່ານສື່ມວນຊົນ ທີ່ບັນດາທ່ານລັດຖະມົນຕີການຕ່າງປະເທດໃນກຸ່ມ ອາຊຽນ ໄດ້ນໍາສະເໜີອອກທີ່ກອງປະຊຸມດັ່ງກ່າວ ສະແດງໃຫ້ເຫັນເຖິງຄວາມພະຍາຍາມຢ່າງໃຫຍ່ຫລວງທີ່ສຸດຂອງບັນດາປະເທດ ໃນກຸ່ມ ອາຊຽນ ກ່ຽວກັບຫຼັກໝັ້ນຂອງຕົນຕໍ່ບັນຫາຢູ່ ທະເລຕາເວັນອອກ. ສິ່ງດັ່ງກ່າວ ມີຄວາມ ໝາຍຢ່າງຍິ່ງໃນການ ພະຍາຍາມຍົກສູງຄວາມເປັນເອກະພາບ, ກໍ່ຄືບົດບາດທີ່ເປັນໃຈກາງ ຂອງ ອາຊຽນ ຕໍ່ບັນດາບັນຫາທີ່ກ່ຽວຂ້ອງກັບສັນຕິພາບ, ຄວາມສະຫງົບໃນພາກພື້ນ ແລະ ໂລກ.
ປະຕິບັດໂດຍ: VNA/VNP